Ved du noget? Tip os på sms 1224 (alm. sms-takst) eller send en mail til 1224@eb.dk.

Efter en tilsyneladende våd julefrokost gik otte mænd natten til søndag amok i Odenses gader, hvor de blandt andet overfaldt to tilfældige personer.

Alle otte var klædt i klassisk julemandskostume.

- Hele molevitten. Grå bukser, hvidt skæg, røde kåber og nissehuer, fortalte Asbjørn Høy Larsen, der er vagtchef ved Fyns Politi, natten til søndag.

De otte tilbageholdte var del af en gruppe af mænd fra forskellige byer på Fyn, som i flere år har holdt julefrokost sammen i Odense.

- Det er noget, som har stået på i hvert fald siden 2011, og vi har før haft problemer med dem, siger vagtchefen.

Og lørdag aften skabte de igen problemer.

Efter at have indtaget mad og drikke på et værtshus begyndte de berusede mænd at hærge rundt i Odenses gader og natteliv.

- Ved 23-tiden får vi de første meldinger om gadeuorden. Julemændene sparker blandt ud efter biler, der kører forbi, siger vagtchefen.

- Lidt senere nikker en af mændene en tilfældig person en skalle, og kort efter bliver en anden borger slået så voldsomt i hovedet, at han kortvarigt er bevidstløs, siger vagtchefen.

Efter de to overfald beslutter politiet at få sat en stopper for balladen.

- Vi beslutter at anholde dem for at forhindre, at flere kommer til skade, siger Asbjørn Høy Larsen.

Seks af de otte mænd blev lagt i håndjern på et værtshus i Vestergade, mens to andre blev anholdt i nærheden.

- Gruppen var lige kommet ind på værtshuset og havde endnu ikke lavet ballade på stedet. Men de var lidt modvillige, fortæller vagtchefen om anholdelserne.

Søndag morgen oplyser politiet, at tre af mændene er blevet sigtet for vold i forbindelse med de to overfald. De vil dog ikke blive fremstillet i grundlovsforhør med krav om fængsling.

Ved du noget? Tip os på sms 1224 (alm. sms-takst) eller send en mail til 1224@eb.dk.